Noverint presentes et futuri quod ego Gerardus comes Viennensis et Matisconensis elemosinas quas frater meus Stephanus et ego monachis Cisterciensis ordinis feceramus peccatis exigentibus violenter et iniuriose abstuli et fateor unque ego unde terra mea diu sub interdicto fuit et ego in propria persona excommunicatus. Denique cum domino abbate Cisterciensi et aliis eiusdem ordinis abbatibus habui compositionem quam iuramento firmavi in hunc modum. Predictas siquidem elemosinas libere in perpetuum possidendas eisdem reddidi prout in eorum cartis continetur integre confirmavi. Murias vero eorum quas iniuste rapueram ad tempus mihi taliter relaxaverunt ut si forte quod absit in eandem rapine culpam inciderem et ipsi haberent ius reclamandi in id quod relaxabant et ego tenerer ex integro totum persolvere. Ambo etiam filii mei Willermus scilicet et Galcherus hoc idem laudaverunt et iuraverunt quod quando ad regimen terre pervenerint monachis in omnibus dictis elemosinis eandem pacem et libertatem teneant quam ego promisi et iuravi. Testes vero huius rei et fideiussores sunt milites subscripti qui hanc conventionem tenendam mecum iuraverunt Aymo de Falconiaco qui iuravit quod si ab hac compositione resilirem ipse postquam commonitus foret infra XLa dies teneretur in ostagio Ledonis vel Arlay vel Victors quousque vel ego emendarem vel ipse monachis mille solidos persolveret. Hoc idem et eodem modo et sub eodem pretio iuraverunt Pontius de Laroche et Otho de Laroche, Willermus vero de Cicons et Odilo de Cicons et Guido de Tremelay. Hoc idem iuraverunt quorum trium unusquisque tenetur pro quingentis solidis.